Bistandsadvokat: Familiemedlem har anmeldt Gjert Ingebrigtsen for vold
Advokat Mette Yvonne Larsen bekrefter torsdag overfor Aftenposten at Gjert Ingebrigtsen er anmeldt av et familiemedlem for vold i nære relasjoner.  – Jeg har ingen kommentar utover det, sier Larsen. Politiet sa torsdag morgen at de vil starte etterforskning av Gjert Ingebrigtsen for mishandling i nære relasjoner. Selv mener han at påstander om voldsbruk er grunnløse. Nå foreligger det altså også en anmeldelse.  Advokat John Christian Elden, som representerer Gjert Ingebrigtsen, sier følgende om anmeldelsen: —Jeg har ingen kommentar, for vi er så langt ikke kjent med det, sier Elden. Bakgrunnen for at at politiet har opprettet straffesak er opplysninger fra sønnene Henrik, Filip og Jakob Ingebrigtsen som kom i en kronikk i VG forrige uke. – Vi har gjort flere innledende undersøkelser. Informasjon som har kommet frem, har gjort at vi nå har opprettet en straffesak. Det er opprettet sak på straffelovens paragraf 282 – mishandling i nære relasjoner. Det sa politiinspektør Terese Braut Våge i en pressemelding fra Sør- Vest politidistrikt torsdag. Dette var før det ble kjent at saken også var anmeldt av familiemedlemmet.   – Formålet med etterforskningen er å avdekke om det foreligger straffbare forhold. I en etterforskning skal politiet være objektive. Når en person har status som mistenkt, skal etterforskningen søke å klarlegge både det som taler mot ham og det som taler til fordel for ham, utdyper Våge. Aftenposten skrev om denne saken da den ble kjent for en uke siden. Trenger fred og ro Mette Yvonne Larsen er bistandsadvokat for Henrik, Filip og Jakob Ingebrigtsen. Hun sier at politiets etterforskning er i overensstemmelse med hva de ønsker. – Ut over dette har jeg ingen kommentarer. De trenger fred og ro nå, sier Larsen. Politiet har på nåværende tidspunkt ikke flere opplysninger i saken. – Etterforskning av saker som gjelder mishandling i nære relasjoner, er saker som av sin natur krever grundig etterforskning over noe tid. En sentral del av etterforskningen vil være avhør, sier Våge. Politiet kan ikke kommentere innhold i avhør siden saken er under etterforskning. – Det er derfor begrenset hvor mye informasjon vi har å dele i tiden fremover, legger hun til. Elden: Ikke skjellig grunn til mistanke Advokat John Christian Elden representerer Gjert Ingebrigtsen. – Dette var ikke uventet. Min klient er trygg på utfallet av en slik etterforskning, sier Elden i en pressemelding torsdag. Elden legger til følgende: – Det at politiet åpner etterforskning, innebærer ikke det foreligger skjellig grunn til å mistenke Ingebrigtsen for noe straffbart. Ingebrigtsen er ikke siktet i saken. En etterforskning skal belyse alle sider av en sak. Både det som taler til fordel og ulempe for den mistenkte, og ivareta Ingebrigtsens grunnleggende rettssikkerhet. Aftenposten har stilt spørsmål om Gjert Ingebrigtsen har vært i politiavhør.  – Politiet fattet sin beslutning om å åpne etterforskning for noen timer siden, så ingenting er gjort foreløpig, svarer Elden.  – Gjert Ingebrigtsen vil samarbeide fullt ut med politiets etterforskning, og stille til avhør så snart det er praktisk mulig. Når det blir er uavklart da det er opp til når politiet har anledning, skriver Elden i en e-post.  Gjert Ingebrigtsen vil samarbeide fullt ut med politiet. – Jeg vil også anmode om etterforskningsskritt på vegne av min klient. Deriblant vitneavhør av personer vi mener kan belyse saksforholdet, sier Elden. – Mediesirkuset må ta slutt  «Mediesirkuset må ta slutt. Henrik, Filip og Jakob må få leve et idrettsliv i offentligheten uten å blande inn privatlivet».  Det skriver Espen Skoland, pressetalsmann for Ingebrigtsen-brødrene, i en kommentar på vegne av Henrik, Filip og Jakob. 

«Henrik, Filip og Jakob ønsker nå ro rundt den pågående straffesaken. De skjønner samtidig at de vil være offentlige personer i tiden fremover. Deres fokus fremover vil derfor ligge på det som opptar dem mest: nemlig løping og prestasjoner – og et stadig ønske om å utvikle det norske friidrettsmiljøet. Særlig for barn og unge. Og de ønsker at dette skal skje innenfor trygge og gode rammer», skriver Skoland i en kommentar. 
Gjert Ingebrigtsen er anmeldt av eget familiemedlem for vold i nære relasjoner.  Politiet har allerede startet etterforskning basert på opplysninger fra sønnene Henrik, Filip og Jakob Ingebrigtsen.  Hans egen advokat sier at Gjert Ingebrigtsen er trygg på utfallet av etterforskningen.